Il-President tal-Union tal-Infermiera u l-Qwiebel, l-MUMN, Paul Pace, qal li hu neċessarju li jkun hawn sptar ieħor biex jiżdiedu il-faċilitajiet eżistenti. Hu qal li l-MUMN hi favur li l-Gvern jieħu f’idejh l-Isptar St Philips u possibilment jerġa juża l-Isptar San Luqa. Is-Sur Pace fakkar li bħalma ġara fil-każ ta’ Mater Dei, anki meta nbena l-isptar San Luqa kien hemm kontroversji u tenna li l-politika partiġġjana qatt ma għandha postha fil-qasam tas-saħħa. Is-Sur Pace qal li fil-laqgħa tal-MCESD, il-pożizzjoni tal-MUMN kienet li l-flus mill-iskema taċ-ċittadinanza għandhom jintużaw biex jinbena sptar ieħor. Qal li jekk dan ma jseħħx, hemm riskju li pazjenti jibqgħu fil-kuruturi minħabba li hawn problema kbira ta’ nuqqas ta’ sodod. Dwar l-assigurazzjoni għall-infermiera, is-Sur Pace argument favur li jkunu koperti b’assigurazzjoni. Il-Gvern bħalissa jirriżerva d-dritt li jitlob il-ħlas għad-danni jekk l-infermier jew il-professjonista jitqies li jkun wettaq att ta’ negliġenza eċċezzjonali. Il-Ministru tas-Saħħa Godfrey Farrugia ikkonferma li nhar it-Tnejn se ssir laqgħa mal-Avukat Ġenerali dwar x’tip ta’ assigurazzjoni għandu jkun hemm għall-infermiera u l-professjonisti fil-qasam tas-saħħa. Dr Farrugia qal li delegazzjoni mill-Għaqda Dinija tas-Saħħa qed tħejji rapport dwar kif qed jopera l-qasam tas-saħħa bi proposti u soluzzjonijiet dwar kif għandhom ikunu ndirizzati in-nuqqasijiet f’dan is-settur. Qal li dan għandu iwassal għal pjan li jista jkun jitwettaq. Dr Farrugia qal li l-aċċessibilta u l-ekwità għandhom ikunu l-pillastri li jiggwidaw it-trattament ta’ kull pazjent. Huwa qal li anke l-pazjenti għandhom drittijeit legali u jekk jitolbu l-għajnuna fl-isptar Mater Dei u ma tingħatalhomx għandhom dritt jitolbu l-għajnuna x’imkien ieħor.